Արմենիան փաուեր

«Արմենիան փաուեր» (, թարգմանաբար՝ «Հայկական ուժ», հայտնի նաև որպես՝ «Հայկական մաֆիա», կամ Հայկական խմբավորում), հանցավոր կազմակերպություն և փողոցային բանդա ԱՄՆ-ում, որի կենտրոնը գտնվում է Կալիֆորնիայի Լոս Անջելես քաղաքում։ Խմբավորումը զբաղվում է թմրամիջոցների շրջանառությամբ, սպանություններով, մեքենայություններով, անհատական ինֆորմացիաների գողությամբ, անօրինական խաղերով, կողոպուտներով և ունի ավելի քան 250 անդամ։ Համաձայն ԱՄՆ դաշնային դատախազության տվյալների` խմբավորման հետ կապի մեջ են մի քանի հարյուր անձ։

Պատմություն 
«Արմենիան փաուեր» խմբավորումը երկարատև կապի մեջ է ռուսական մաֆիայի հետ, քանի որ ինչպես Խորհրդային Միության, այնպես էլ այսօրվա Ռուսաստանի քրեական աշխարհը բազմազգ է։ Խմբավորումն ունի նաև որոշ իսպանալեզու անդամներ։ 1988 թվականի ամռանը խմբավորման երկու տասնյակ անդամներ իրենց ձեռքը վերցրին Արևելյան Հոլիվուդի մինի մարկետներից մեկին կից ավտոկայանատեղին և այն դարձրին իրենց շտաբ-գրասենյակը։ «Արմենիան փաուեր» խմբավորման անդամները սովորաբար կրում են քաղաքի փողոցային բանդաների դասական հագուստ` խակի գույնով լայն, պարկանման շալվարներ, սպիտակ սպորտային վերնաշապիկներ, մազերի համար ցանց, մուգ կապույտ գլխարկ և LOCS ոճով արևապաշտպան սև ակնոց։ Շատերն ունեն դաջվածքներ և կրում են զենքեր։

Համարվում է, որ «Արմենիան փաուերն» է պատասխանատու 1997 թվականին տեղի ունեցած տասնյակ սպանությունների համար, որոնք իրականացվել են շարժվող մեքենայից։

Խմբավորումն ունի ավելի քան 250 անդամ, որն առանձնապես շատ չէ` հաշվի առնելով ԱՄՆ-ի մյուս էթնիկ խմբավորումները։ Խմբի ձևավորմանը նպաստել է Լոս Անջելեսի բազում հանցավոր խմբավորումների առկայությունը։

«Արմենիան փաուերն» իրենից ներկայացնում է ոչ թե փողոցային ավազակություններ, այլ բարձր մակարդակով կազմակերպված հանցավոր խումբ։ 2010 թվականին բացահայտվեց, որ «Արմենիան փաուերը» ներգրաված է դեղերի ապօրինի վաճառքի մեջ։

Լատինա-հայկական հակամարտություն 
2000-ականների սկզբին «Արմենիան փաուերը» հակամարտության մեջ մտավ լատինամերիկյան խմբավորման անդամների հետ, սակայն վերջին տարիներին այդ հակամարտությունը մեղմացել է։ 2000 թվականի մայիսի 22-ին լատինամերիկյան «White Fence» (Սպիտակ ցանկապատ) խմբավորման անդամ Խոսե Արգուետան սպանեց «Արմենիան փաուերի» հիմնադիրներից Արմեն Պետրոսյանին (մականունը՝ «Silent»)։ Նույն թվականի մայիսի 24-ին լատինամերիկյան բանդայի անդամները Հոլիվուդի ռեստորաններից մեկում հայ սպանեցին, որին հետևեց «Արմենիան փաուերի» պատասխանը։ Նշվում է, որ դա մեկ ամսում հայկական և լատինամերիկյան խմբավորումների երրորդ բախումն էր։

Ծանոթագրություններ

Արտաքին հղումներ 
 Armenian Power-ը «նման է իտալական հին մաֆիայի և փողոցային ավազակախմբերի ամուսնության»
 Roots of the Armenian Power Gang
 Armenian criminal enterprise dealt serious blow

Ամերիկահայ հասարակական կազմակերպություններ
Կազմակերպված հանցագործություն ըստ էթնիկ խմբի